**Atvyk į Panevėžį: miestą, pulsuojantį kultūra, alternatyvios muzikos garsais, vietinių istorijomis ir pramone**

Šią vasarą Panevėžys kviečia patirti miestą kitaip – per renginius, vietinius žmones, atgimusias industrines erdves bei muzikos ir meno eksperimentus.

„Į savo kelionių planus būtina įsitraukti Panevėžį, kuris šiemet atnaujinęs savo vizualinį identitetą šūkiu „Panevėžys. Kaip mes“ kviečia atrasti miestą per vietinę patirtį. Kiekviena vasaros diena čia siūlo vis naujų atradimų: nuo vasaros festivalio „Susitikime penktadienį“ ir pasivaikščiojimų su vietiniais iki dešimtmetį švenčiančio alternatyvios muzikos festivalio „Iškrovos“ bei parodos Panevėžio cukraus fabrike. Todėl dabar pats metas planuoti kelionę į Panevėžį ir visa tai patirti patiems,“ – sako „Panevėžys NOW“ turizmo projektų vadovė Rūta Sakalauskienė.

**Gyvas miestas: vasaros festivalis ir pasivaikščiojimai su vietiniais**

Vasaros penktadieniai Panevėžyje jau tapo tradicija. Laisvės aikštėje vykstantis festivalis [„Susitikime penktadienį“](https://www.facebook.com/susitikimepenktadieni/?locale=lt_LT) kviečia gyventojus ir svečius į jaukius piknikus ant žolės, kūrybines dirbtuves, gyvus pokalbius, muzikinius koncertus ir kino vakarus po atviru dangumi.

Tuo tarpu šeštadienis yra ta diena, kai miestą geriausia pažinti per vietinių pasakojimus. Kiekvieną šeštadienį, 16 val. startuoja [„Pasivaikščiojimai. Kaip mes“](https://www.kaipmes.lt/), kuriuose miesto gidais tampa jo gyventojai – kultūros veikėjai, menininkai, architektai ir įvairių įstaigų atstovai. Jie dalijasi asmeninėmis istorijomis, prisiminimais bei neatrastais miesto kampeliais. Kiekvienas pasivaikščiojimas vis kitoks, unikalus, artimas tarsi vaikščiotum su draugu.

**Industrinis Panevėžys – kūrybos scena**

Liepos 21–26 dienomis Panevėžys taps alternatyvios kūrybos epicentru. Dešimtmetį minintis festivalis [„IŠKROVOS“](https://iskrovos.com/) kviečia į savaitę, kupiną garso, judesio, eksperimentų ir šiuolaikinio meno.

Festivalio programoje – kūno, balso, judesio, teatro, metalo apdirbimo ir netgi laipiojimo dirbtuvės. Galerijose vyks parodos, performansai, eksperimentiniai projektai – kai kurie jų specialiai kurti Panevėžiui. Visi renginiai nemokami, išskyrus finalinį vakarą – liepos 26 dieną.

Tarp ryškiausių programos akcentų – audiovizualinė fantazija „Balso žinutės Sofijai“, kviečianti pažinti Čiurlionio pasaulį per šiuolaikinę garso ir vaizdo kalbą, bei tarpdisciplininis kūrinys „Sporos“, kurio fragmentai bus rodomi tik festivalyje, o visa premjera laukia rudenį Vilniuje ir Niujorke.

Šalia festivalio skleidžiasi ir dar vienas svarbus kultūros taškas – buvęs Panevėžio cukraus fabriko administracinis pastatas, šiandien atveriantis duris visuomenei. Čia veikia paroda [„ARNO FUNKcionalizmas (1898–1957)“,](https://www.facebook.com/events/1298279581812109/1298279595145441/?active_tab=about&locale=lt_LT) kviečianti susipažinti su vienu iš tarpukario architektūros pradininkų Lietuvoje – Arnu Funku.

Ši paroda siūlo naujai pažvelgti į pramonines erdves – ne tik kaip į istorijos liudytojas, bet ir kaip gyvus šiuolaikinės kultūros taškus.

**Atviri langai į pažintį su keramika**

Nuo liepos 17 iki rugpjūčio 9 dienos Panevėžys tampa keramikos mylėtojų traukos centru – čia vyksta jau [25-asis tarptautinis keramikos simpoziumas](https://arspanevezys.lt/2025/07/08/25-ojo-panevezio-tarptautinio-keramikos-simpoziumo-renginiu-programa/).

Šių metų tema – *„Atviri langai“*, kviečia atrasti iki šiol mieste nepristatytas kultūras ir pažvelgti į šiuolaikinę keramiką kaip į gyvą dialogą tarp tradicijos, meno ir molio.

Simpoziumas suburia menininkus iš šešių šalių. Lankytojai kviečiami stebėti meistrų technikų demonstracijas, dalyvauti ekskursijose po keramikos studiją, susipažinti su kūrybos procesais ir pamatyti specialų performansą.

Daugiau apie mieste vykstančius renginius – oficialioje miesto renginių platformoje: [renginai.panevezysnow.lt](https://renginiai.panevezysnow.lt/)

*Informacija: Panevėžio plėtros agentūra „Panevėžys NOW“*